På grund af en færdselsulykke på Oddesundvej ud for Sundby Thy, var vejen spærret i flere timer tirsdag eftermiddag.

Sammenstødet på hovedvejen mellem Sundby og Thisted har kostet en 59-årig kvinde livet. Det bekræfter Midt- og Vestjyllands Politi til TV MIDTVEST tirsdag eftermiddag. - Det, der formentlig er sket, er, at en personbil er blevet påkørt bagfra af en anden personbil, hvorefter den så er røget over i modsatte bane og er blevet ramt af en lastbil, siger vagtchef ved Midt- og Vestjyllands Politi Jesper Brøndum til TV MIDTVEST. Han understreger, at bilinspektøren i øjeblikket er ved at undersøge, om netop den formodningen om forløbet er korrekt. Politiet oplyser til mediet, at de to personer i den anden bil begge er lettere tilskadekomne. Lastbilchaufføren skulle være uskadt. Ifølge TV MIDTVEST, der har haft en reporter på stedet, har en lægehelikopter tidligere været på området, men er fløjet afsted igen. Ulykken blev anmeldt omkring klokken 14, hvor vejen blev spærret i begge retninger. Der var derfor voldsom kø. Politiet oplyser nu på Twitter, at Oddesundvej er genåbnet efter ulykken.